Na osnovu člana 9. Zakona o federalnim ministarstvima i drugim tijelima federalne uprave (“Službene novine Federacije BiH”, br. 19/03, 38/05, 2/06 i 8/06) i odredbama Odluke o usvajanju Programa utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Tekući transferi i drugi tekući rashodi – Tekući transferi pojedincima- Poticaj pri kupovini električnih automobila“,(„Službene novine Federacije BiH”,broj 61/24), Federalno ministarstvo energije, rudarstva i industrije o b j a v l j u je:

# JAVNI POZIV

# ZA KANDIDOVANJE PROGRAMA UTROŠKA SREDSTAVA UTVRĐENIH U RAZDJELU 17. BUDŽETA FEDERACIJE BOSNE I HERCEGOVINE ZA 2024. GODINU FEDERALNOM MINISTARSTVU ENERGIJE, RUDARSTVA I INDUSTRIJE „TEKUĆI TRANSFERI I DRUGI TEKUĆI RASHODI – TEKUĆI TRANSFERI POJEDINCIMA- POTICAJ PRI KUPOVINI ELEKTRIČNIH AUTOMOBILA“

### **I PREDMET JAVNOG POZIVA**

Predmet Javnog poziva je prikupljanje zahtjeva za odabir korisnika grant sredstava, u skladu sa Programom utroška sredstava utvrđenih u razdjelu 17. Budžeta Federacije Bosne i Hercegovine za 2024. godinu Federalnom ministarstvu energije, rudarstva i industrije „Tekući transferi i drugi tekući rashodi – Tekući transferi pojedincima- Poticaj pri kupovini električnih automobila“ („Službene novine Federacije BiH”, broj 61/24), (u daljem tekstu: Program).

**II SVRHA DODJELE SREDSTAVA**

Cilj ovog Javnog poziva je poticaj kupovine i upotrebe električnih automobila u Federaciji BiH, putem dodjele subvencije pojedincima za kupovinu novih automobila, registrovanih u Federaciji BiH, za period 01.01.2024.-30.11.2024. godine koji imaju:

* isključivo električni pogon
* koriste dva izvora energije - električni motor i motor sa unutrašnjim sagorijevanjem (plug-in -hybrid)

Pod novim automobilom, smatra se putničko vozilo koje nije bilo u upotrebi i nikada, nigdje, nije bilo registrovano, odnosno vozilo kojem prva registracija nakon proizvodnje nije izvršena prije 01.01. 2024. godine.

Automobili za koje se dodjeljuju subvencije su putnička vozila sa najviše 9 mjesta za sjedenje, uključujući i sjedište vozača - putnička vozila kategorije M1 (u daljem tekstu: vozila).

Tehnički uslovi za prihvatljiva vozila:

1. Električna vozila sa emisijom CO2 0 g/km
2. Hibridna električna „plug-in“ vozila sa emisijom CO2 manje od 50 g/km

**III PRAVO UČEŠĆA I KRITERIJI ZA IZBOR KORISNIKA**

Pravo učešća na Javnom pozivu imaju pojedinci (fizička lica), državljani Bosne i Hercegovine, sa prebivalištem u Federaciji Bosne i Hercegovine i sa navršenih 18 godina života, koji podnesu zahtjev, dostave obaveznu dokumentaciju u skladu sa ovim Javnim pozivom i da, u trenutku podnošenja zahtjeva, postoje raspoloživa finansijska sredstva predviđena budžetom, za namjenu subvencioniranja kupovine vozila, tj. u trenutku prijave ne budu već dodijeljena drugim korisnicima.

Visina iznosa koji se dodjeljuje kao finansijski poticaj pojedincima:

* Električna vozila – 10.000,00 KM
* Hibridna električna „plug-in“ vozila – 7.000,00 KM

Finansijska sredstva pojedincima mogu se dodijeliti za kupovinu, odnosno registraciju samo jednog vozila.

Prihvatljiv korisnik subvencije po ovom Programu je i korisnik koji je nabavku vozila izvršio kroz zaključivanje Ugovora o finansijskom lizingu sa davaocem lizinga, u skladu sa Zakonom o lizingu Federacije BiH („Službene novine Federacije BiH“, br. 85/08, 39/00, 65/13 i 104/16), pri čemu je korisnik lizinga/korisnik subvencije nosilac potvrde o registraciji vozila (ime i adresa navedeni u potvrdi o registraciji-saobraćajnoj dozvoli), a ime korisnika, kao nosioca potvrde o registraciji, je navedeno i na Zapisniku o identifikaciji novoproizvedenog vozila (uz ime davaoca lizinga, kao vlasnika vozila).

Ukoliko je korisnik u 2022. godini ostvario pravo na subvenciju kod Federalnog ministarstva energije, rudarstva i industrije, može ostvariti pravo na subvenciju i u 2024. godini, samo u slučaju da je do dana prijave na Javni poziv po ovom Programu izvršio pravdanje sredstava, u skladu sa ugovorom o dodjeli sredstava iz 2022. godine, što će se provjeriti u evidenciji Federalnog ministarstva energije, rudarstva i industrije.

Neprihvatljiv korisnik subvencije je korisnik koji je u 2023. i 2024. godini ostvario pravo na subvenciju za: električno, plug –in ili full hybrid vozilo, kod Federalnog ministarstva energije, rudarstva i industrije ili drugog budžetskog korisnika u Federaciji BiH, što korisnik potvrđuje izjavom.

**IV SREDSTVA PREDVIĐENA ZA DODJELU**

Finansijska sredstva predviđena za dodjelu po ovom Programu, čine sredstva planirana Budžetom Federacije Bosne i Hecegovine za 2024. godinu u razdjelu 17., ekonomski kod 6142, u ukupnom iznosu od 500.000,00 KM.

Navedena sredstva su grant sredstva.

Dodjela sredstava će biti regulisana ugovorom o dodjeli grant sredstava, koji se sklapa između Ministarstva sa jedne strane i pojedinca-korisnika sa druge strane.

**V TRAJANJE JAVNOG POZIVA**

Program traje do utroška sredstava, a najkasnije do kraja fiskalne godine (odnosno do 31.12.2024. godine). Javni poziv za dodjelu finansijskog poticaja će biti objavljen u „Službenim novinama Federacije BiH“ i web stranici Ministarstva. Obavijest o objavi Javnog poziva biće objavljena u dnevnim novinama Večernji list.

Javni poziv ostaje otvoren od dana objave u „Službenim novinama Federacije BiH“ do 30.11.2024. godine (Ministarstvo će razmatrati zahtjeve koji su zaprimljeni u Ministarstvu zaključno sa navedenim datumom), ili do utroška finansijskih sredstava u iznosu od 500.000,00 KM, u zavisnosti od toga koji uslov prije nastupi. Aktivnosti za dodjelu finansijskih sredstava obavljaju se do 31.12.2024. godine.

**VI PROVOĐENJE PROGRAMA I JAVNOG POZIVA**

Uz zahtjev za prijavu na Javni poziv, potencijalni korisnici finansijskih sredstava trebaju dostaviti uz slijedeću dokumentaciju:

1. Zahtjev za dodjelu subvencije (preuzet sa web stranice Ministarstva ([www.fmeri.gov.ba](http://www.fmeri.gov.ba))
2. Kopija lične karte i original CIPS potvrda podnosioca ne starija od 3 mjeseca
3. Ugovor ili faktura o kupoprodaji motornog vozila sa tehničkim karakteristikama iz kojih je jasno vidljiva kategorija, proizvođač, tip, model, vrsta goriva, izvor snage i emisija CO2 . Ukoliko je vozilo nabavljeno kroz Ugovor o finansijskom lizingu potrebno je dostaviti navedeni Ugovor i fakturu davaoca lizinga na ime korisnika lizinga (ovjerena kopija)
4. Potvrda auto kuće da je vozilo za koje se traži subvencija opremljeno elektro motorom snage dovoljne za samostalno pogonjenje vozila što ga karakteriše kao hibridno plug-in vozilo (potrebno navesti i emisiju CO2 ako ista nije vidljiva iz ugovora/fakture) ako se subvencija traži za hibridno plug-in vozilo
5. Dokaz o izvršenom tehničkom pregledu vozila (ovjerena kopija)
6. Potvrda o registraciji (saobraćajna dozvola) na ime podnosioca zahtjeva za vozilo, izdato od strane nadležnog Federalnog MUP-a za 2024. godinu - prva registracija (ovjerena kopija)
7. Potvrda od banke o otvorenom tekućem računu
8. Izjavu, potpisanu od strane podnosioca zahtjeva, koja se može preuzeti na web stranici Ministarstva ( [www.fmeri.gov.ba](http://www.fmeri.gov.ba) ) kojom se obavezuje da će vozilo, za koje je dodijeljena subvencija, zadržati najmanje 2 (dvije) godine, što će dokazivati dostavljanjem potvrde o registraciji u 2025.godini (druga registracija) i 2026. godini (treća registracija) (ovjerenu od strane nadležnog organa).
9. Izjavu, potpisanu od strane podnosioca zahtjeva, koja se može preuzeti na web stranici Ministarstva ( [www.fmeri.gov.ba](http://www.fmeri.gov.ba) ), kojom izjavljuje da nije ostvario pravo na poticaj za vozilo u 2023. i 2024. godini kod Federalnog ministarstva energije, rudarstva i industrije ili drugog budžetskog korisnika u Federaciji BiH (ovjerenu od strane nadležnog organa).

Postupak dodjele finansijskih sredstava predstavlja sveobuhvatni postupak odabira zahtjeva za dodjelu sredstava i sastoji se od sljedećih faza:

* zaprimanje zahtjeva
* administrativna provjera ispravnosti dostavljene dokumentacije
* prijedlog odluke o dodjeli finansijskih sredstava dostavlja se Vladi Federacije BiH na odlučivanje i objavljuje u „Službenim novinama Federacije BiH“ kao i na web stranici Ministarstva
* potpisivanje ugovora o dodjeli finansijskih sredstava i prenos novčanih sredstava.

Neuspješni podnosioci zahtjeva za dodjelu finansijskih sredstava će biti obaviješteni u pisanom obliku, uz navode razloga za odbijanje.

**VII KANDIDOVANJE PO JAVNOM POZIVU**

Pismeni zahtjev za dodjelu finansijskih sredstava, sa ostalom potrebnom dokumentacijom po Javnom pozivu, poredanom po tačkama Javnog poziva, podnosi se Federalnom ministarstvu energije, rudarstva i industrije.

Zahtjevi će se razmatrati hronološki prema datumu i vremenu prispjeća

Podnosilac po predmetnom Javnom pozivu za dodjelu finansijskih sredstava može podnijeti, u toku važeće budžetske godine, više od jednog zahtjeva, samo ukoliko mu po prethodnom zahtjevu nisu odobrena finansijskih sredstva.

Komisija za selekciju će se sastajati najmanje jednom mjesečno i pri izboru korisnika poštovati osnovne principe kao što su jednako postupanje, nediskriminacija, povjerljivost i transparentnost.

Podnosilac zahtjeva može, prije donošenja odluke o odabiru korisnika, svojom izjavom odustati od prijave, izmjeniti je ili dopuniti.

Na zahtjev Komisije za selekciju, u slučaju nepotpune i nejasne dokumentacije, podnosilac može, u roku od 7 dana, Ministarstvu dostaviti dopunu tražene dokumentacije. U slučaju da podnosilac zahtjeva ne dostavi Ministarstvu traženu dokumentaciju u datom roku, smatraće se da je podnosilac odustao od svog zahtjeva i zahtjev će biti odbačen kao nepotpun.

Cjelokupna dokumentacija dostavljena na osnovu ovog Programa i Javnog poziva ostaje u arhivi Ministarstva, bez obaveze vraćanja ili kopiranja iste.

**VIII PRIPREMA**

# Zahtjevi za dodjelu finansijskih sredstava, sa odgovarajućom dokumentacijom iz poglavlja VII Javnog poziva, dostavljaju se preporučeno poštom ili lično u zatvorenoj, neprovidnoj koverti na adresu: Federalno ministarstvo energije, rudarstva i industrije Mostar, Alekse Šantića b.b. 88 000 Mostar s naznakom: Ne otvarati – po Javnom pozivu za kandidovanje Programa „Tekući transferi pojedincima- Poticaj pri kupovini električnih automobila“.

Na poleđini koverte, obavezno navesti ime, adresu i kontakt telefon.

Podnosilac zahtjeva može izmijeniti ili povući svoj zahtjev u roku od 7 dana od dana podnošenja zahtjeva, a Federalno ministarstvo energije, rudarstva i industrije o tome će biti obaviješteno u pisanoj formi. Izmjena ili povlačenje zahtjeva mora biti izvršena u skladu sa ovim poglavljem. Osim toga, na koverti u kojoj se nalazi obavještenje o izmjeni ili povlačenju zahtjeva treba pisati „IZMJENA ZAHTJEVA“ ili „POVLAČENJE ZAHTJEVA”.

Sve odluke se objavljuju u „Službenim novinama Federacije BiH“ i na službenoj web stranici Ministarstva.

Ovaj poziv ostaje otvoren do utroška sredstava ili do 30.11.2024. godine (ako do tog datuma finansijska sredstva ne budu utrošena).

 Pitanja u vezi sa prijavom na Javni poziv mogu se postaviti putem e-pošte na sektor.industrije@fmeri.gov.ba, ili na telefon 036/513-833.